
	1.
	Likumprojekts (grozījumi)
6. pants. "3.1 pants. Publisko sektora subjektu ēku atjaunošana

(1) Publiskā sektora subjektu ēku atjaunošanas apjomu nosaka un tā izpildi nodrošina ministrijas vai pašvaldības līmenī, ņemot vērā attiecīgās ministrijas valdījumā esošās valsts īpašumā esošās ēkas, attiecīgās pašvaldības īpašumā esošās ēkas, kā arī to padotībā vai pārraudzībā esošo publiskā sektora subjektu īpašumā esošās ēkas.

(2) Šā panta prasības piemēro ministriju valdījumā esošām valsts īpašumā esošām ēkām, pašvaldību īpašumā esošām ēkām, kā arī citu publiskā sektora subjektu īpašumā vai valdījumā esošām ēkām, kuru kopējā lietderīgā iekštelpu platība pārsniedz 250 kvadrātmetrus, kurās enerģiju izmanto iekštelpu mikroklimata regulēšanai un kuras uz 2024. gada 1. janvāri neatbilst gandrīz nulles enerģijas ēkas prasībām. Šā panta prasības piemēro arī šā likuma 3. panta otrās daļas 2., 3. un 9. punktā minētajām ēkām, ja tās atbilst šajā daļā minētajiem kritērijiem.

(3) Katru gadu atjauno vismaz trīs procentus no attiecīgās ministrijas vai pašvaldības līmenī noteiktās šā panta otrajā daļā minēto ēku kopējās lietderīgās iekštelpu platības, lai ēka vai tās daļa pēc atjaunošanas atbilstu vismaz gandrīz nulles enerģijas ēkas prasībām.

(4) Šā panta trešajā daļā noteiktās prasības nepiemēro sociālajām dzīvojamām mājām, ja to atjaunošana nav izmaksu ziņā neitrāla vai ja atjaunošanas rezultātā īres maksas pieaugums pārsniegtu attiecīgās ēkas iedzīvotāju enerģijas izmaksu ietaupījumu.

(5) Ēku ieskaita attiecīgās ministrijas vai pašvaldības līmenī noteiktajā publiskā sektora subjektu īpašumā esošo ēku kopējā lietderīgajā iekštelpu platībā arī tad, ja šo ēku tehniski, ekonomiski vai funkcionāli nav iespējams atjaunot tā, lai tā pēc atjaunošanas atbilstu vismaz gandrīz nulles enerģijas ēkas prasībām.

(6) Ja attiecīgajā gadā ministrijas vai pašvaldības līmenī atjaunotā publiskā sektora subjektu īpašumā esošo ēku kopējā lietderīgā iekštelpu platība pārsniedz šā panta trešajā daļā noteikto ikgadējo atjaunošanas apjomu, pārsniegumu var ieskaitīt attiecīgās ministrijas vai pašvaldības turpmāko gadu ikgadējā atjaunošanas apjoma izpildē, līdz pārsnieguma apjoms ir pilnībā izmantots.

(7) Šā panta trešajā daļā noteiktā ikgadējā atjaunošanas apjoma izpildē var ieskaitīt jaunu publiskā sektora subjekta īpašumā esošu ēku, kas aizstāj tādu publiskā sektora subjekta īpašumā bijušu ēku, kura nojaukta vai atsavināta.

(8) Būvniecības valsts kontroles birojs izveido, uztur, ne retāk kā reizi divos gados aktualizē un savā tīmekļvietnē publicē publiskā sektora subjektu īpašumā esošo ēku sarakstu. Sarakstā iekļauj ēkas, kuru kopējā lietderīgā iekštelpu platība pārsniedz 250 kvadrātmetrus, norādot vismaz ēkas kopējo lietderīgo iekštelpu platību un energosnieguma sertifikātā norādīto ēkas energosnieguma klasi. Būvniecības valsts kontroles birojs, pamatojoties uz šajā sarakstā iekļauto informāciju un publiskā sektora subjektu sniegto informāciju, nodrošina šā panta trešajā daļā noteiktā ikgadējā atjaunošanas apjoma un tā izpildes aprēķinu attiecīgās ministrijas, pašvaldības un valsts līmenī.

(9) Publiskā sektora subjekti katru gadu līdz 1. februārim Energoresursu informācijas sistēmā sniedz informāciju par iepriekšējo kalendāro gadu, kas nepieciešama šā panta astotajā daļā minētā saraksta izveidei, uzturēšanai un aktualizēšanai, kā arī šā panta trešajā daļā noteiktā ikgadējā atjaunošanas apjoma un tā izpildes aprēķinam ministrijas, pašvaldības un valsts līmenī..".
	Priekšlikums
Direktīvas 2023/1791 6. pants nosaka dalībvalstīm pienākumu nodrošināt, ka katru gadu tiek atjaunoti vismaz trīs procenti no publiskā sektora subjektu īpašumā esošo ēku kopējās lietderīgās iekštelpu platības, ja attiecīgās ēkas neatbilst gandrīz nulles enerģijas ēkas prasībām. Dalībvalstis var izvēlēties, kuras ēkas iekļaut 3 % renovācijas prasībā, renovējamo ēku izvēlē pienācīgi ņemot vērā izmaksu lietderību un tehnisko iespējamību.

Prasību ieviešanas pieeja balstīta uz īpašuma tiesībām un ēku platību, nevis energoefektivitātes prioritātēm. Aicinām pāriet uz pieeju, kur primāri tiek identificētas neefektīvākās pašvaldību ēkas un investīcijas tiek koncentrētas tajās, ievērojot investīciju lietderības apsvērumus.

Vienlaikus uzsveram, ka pašvaldībās ar ieviestu energopārvaldības sistēmu (kas aptver visas pašvaldības iestāžu ēkas) jau ir noteikti investīciju plāni, kas būtu ņemami vērā, paredzot izņēmumus vai elastību šo prasību piemērošanā.

Grozījumos paredzēts prasības attiecināt uz visām pašvaldībai piederošām ēkām, tomēr norādām, ka atsevišķas ēkas ir iznomātas vai nodotas deleģēto funkciju pildīšanai kapitālsabiedrībām vai nodotas lietošanā, piemēram, sabiedriskā labuma organizācijām. Tātad pašvaldībām ir jāizvērtē investīcijas lietderība ēkās, kurās pašvaldības enerģijas patēriņu ietekmēt nevar, jo tas nav pašvaldības kompetencē. Šo jautājumu var atrisināt energopārvaldības sistēmās precizējot, kuras pašvaldības ēkas tur iekļaujamas - visas tās, kurās atrodas pašvaldības iestādes un kuras tiek apkurinātas. 
 
Priekšlikums.
Likumprojektu papildināt ar normu, ka uz pašvaldībām, kurās ir ieviesta un sertificēta energopārvaldības sistēma, kas aptver visas pašvaldības iestāžu lietošanā esošās apkurināmās ēkas, neattiecas likuma grozījumos ietvertās prasības, ja tiek sasniegts minimālais vidējais energoefektivitātes līmenis pašvaldības iestāžu ēkās, piemēram, ne lielāks kā 80 kWh/m2 gadā apkurei ar laikapstākļu korekciju. 
Lai iespējami ātrāk sasniegtu valsts noteiktos mērķus, ierosinām visās Latvijas  pašvaldībās veikt visu pašvaldību iestāžu ēku enerģijas patēriņa datu revīziju, nosakot visu pašvaldību vidējo īpatnējo siltumenerģijas (ar laikapstākļu korekciju) un vidējo īpatnējo elektroenerģijas patēriņu katrā pašvaldībā. Uzsvaru uz energoefektivitāti likt tajās teritorijās, kurās tas ir acīmredzami nepieciešams un ir ekonomiski pamatoti.

